ทองคำยังพุ่งทำสถิติสูงสุด กูรูชี้ยั้งไม่หยุด
ราคาทองคำยังผันผวนหนัก ขึ้นลงสลับฟันปลา พุ่งไปอีก 50 บาท
5 ส.ค. 2554

ราคาทองคำยังผันผวนหนัก ขึ้นลงสลับฟันปลา พุ่งไปอีก 50 บาท
สมาคมค้าทองคำ รายงานว่า ราคาทองปรับตัวทำสถิติสูงสูดเป็นประวัติการณ์ (นิวไฮ) อีกครั้ง ในเมื่อวันที่ 4 ส.ค. ซึ่งเป็นการปรับตัวสูงขึ้นต่อเนื่องจากวันที่ 3 ส.ค. ที่มีทำนิวไฮถึง 4 ครั้ง ล่าสุดมีการปรับเพิ่มขึ้นจากนิวไฮเดิม อีกบาทละ 50 บาท ในเวลา 14.50 น. โดยราคาทองคำแท่ง รับซื้อเข้า 2.34 หมื่นบาท ขายออก 2.35 หมื่นบาท ส่วนราคาทองรูปพรรณ รับซื้อเข้า 23,058.36 บาท ขายออก 23,900 บาท
ขณะที่ในช่วง 09.30 น. ราคากลางทองคำเปิดตลาดปรับตัวลดลงจากนิวไฮเดิม บาทละ 50 บาท ก่อนที่จะทยอยปรับขึ้นมายืนในระดับเท่ากับนิวไฮเดิมเมื่อเวลา 10.25 น.
นายจิตติ ตั้งสิทธิภักดี นายกสมาคมค้าทองคำ กล่าวว่า ราคาของคำในประเทศเปิดการซื้อขาย วันที่ 4 ส.ค. ราคาปรับขึ้นจากช่วงเช้าอีก 50 บาท ส่งผลให้ราคาทองรูปพรรณและทองคำแท่งในประเทศปรับขึ้น ทำสถิติใหม่ โดยทองรูปพรรณขายออกอยู่ที่ 2.39 หมื่นบาทและทองคำแท่งขายออก 2.35 หมื่นบาท สืบเนื่องมาจากราคาทองคำในตลาดโลก ที่ปรับขึ้นทำสถิติรายวัน จากปัญหาหนี้สาธารณะสหรัฐ ทำให้นักลงทุนแห่มาลงทุนในทองคำ เพื่อลดความเสี่ยงในการลงทุน
อย่างไรก็ตาม ราคาทองคำยังมีโอกาสปรับขึ้นได้อีกตามความต้องการของนักลงทุน และการปรับราคาซื้อขายในประเทศวันนี้ อาจไม่ใช่ราคาสถิติสุดท้าย
เวลา 20.00 น.วานนี้ ราคาทองคำโลกซื้อขายที่ 1,676.80 เหรียญสหรัฐต่อออนซ์ เพิ่มขึ้น 13.40 เหรียญสหรัฐต่อออนซ์ หรือเพิ่มขึ้น 0.81% โดยแกว่งตัวในช่วง 1,655 -1,678 เหรียญสหรัฐต่อออนซ์